送宇文尚書宣撫荆湘
作者：釋居簡
朝代：宋

paragraphs: 偉哉不世才，要爲天下奇。
一鶚不待薦，自受虛皇知。
力精運甓處，心切聞雞時。
去年鎮南徐，前年來合淝。
至今軍與民，念之如母慈。
肖象繫遺愛，豈特甘棠思。
便合登巖廊，虛襟待疇咨。
春風玉筍班，夜光增陸離。
荆楚天一方，有生懷保綏。
不向繁劇地，何以觀設施。
明明九重意，大任端自茲。
諸儒浪誇詫，自許傅與伊。
重內不重外，圖安不圖危。
一旦大典章，瞢然如亂絲。
始悟少更歷，雖悔將安追。
有商六百年，不待試者誰。
版築與割烹，中有輔相資。
後世伊傅流，紛紛何多爲。
公乎風塵際，卓犖起一夔。
軒昂氣如虹，霹靂手欲龜。
永懷更一行，策勳早言歸。
坐理天下事，迎刃而解之。